Shavkat Mirziyoyev "Bir makon, bir yoʻl" xalqaro forumida nutq soʻzladi

15.05.2017
Pekin shahrida «Bir makon, bir yoʻl» forumi 15-may kuni oʻz ishini davom ettirdi.
Forumda O‘zbekiston Respublikasi Prezidenti Shavkat Mirziyoyev nutq soʻzladi.      


Davlatimiz rahbari mazkur forumning ahamiyati, uni takomillashtirish va rivojlantirish masalalari haqida soʻz yuritdi. 


Yurtimiz qadimdan jahon sivilizatsiyasi markazlaridan biri boʻlgan. Mustaqillik yillarida mamlakatimizning iqtisodiy va ijtimoiy  salohiyati misli koʻrilmagan darajada yuksaldi. O‘zbekistondagi iqtisodiy taraqqiyot mustahkam makroiqtisodiy asos yaratilganidan dalolat beradi. Xorijiy sarmoyadorlarning faol va erkin ish yuritishi uchun keng qulayliklar yaratilgan. Bunday imtiyoz va imkoniyatlar xorijliklarning O‘zbekistonga qiziqishini tobora oshirmoqda. 


Qadimda  turli mintaqalarning oʻzaro aloqasida Buyuk ipak yoʻlining roli beqiyos boʻlgan. 


Buyuk ipak yoʻli nafaqat hududlar oʻrtasida savdo-sotiq aloqalarini, balki davlatlar va qit’alar  oʻrtasida axborot almashuvini ta’minlashga xizmat qilgan, yangi mahsulotlar va qishloq xoʻjaligi ekinlari tarqalishida,  madaniy qadriyatlarning rivojlanishida muhim vosita vazifasini bajargan va shu tariqa sivilizatsiyalararo muloqot uchun shart-sharoitlar yaratilgan. 


Bugun bu yoʻlning qayta tiklanishi deb baholanayotgan «Bir makon, bir yoʻl» loyihasi iqtisodiy hamkorlikni yanada kengaytirish, savdo va investitsiya sohalarida qulay sharoitlar yaratish, transport va kommunikatsiya infratuzilmasini rivojlantirish, qishloq xoʻjaligi, turizm, ta’lim, madaniyat sohalarida hamkorlik salohiyatini oshirishda muhim oʻrin tutadi. 


"Bir makon, bir yoʻl" loyihasi rivojlangan davlatlar imkoniyatlaridan unumli foydalanish,  rivojlanayotgan, iqtisodi taraqqiyot bosqichida boʻlgan mamlakatlarga yordam berishni ham nazarda tutadi. 


– Forumda koʻplab davlatlar va hukumatlar rahbarlari ishtirok etmoqda. Bu tashabbusning keng tarqalishiga imkon beradi. Bu global ahamiyatga ega gʻoyadir, – deydi Tailand tashqi ishlar vaziri Don Paramudvina. – Mazkur tashabbusga O‘zbekistonning ham qoʻshilgani katta ahamiyatga ega. Mamlakatingizning xalqaro maydondagi nufuzi tobora oshib bormoqda. Koʻplab davlatlarning yetakchi firma va kompaniyalari mamlakatingizga sarmoya kiritmoqda. O‘zbekiston rivojlangan davlatlar va nufuzli xalqaro tashkilotlar bilan hamkorlikda qator istiqbolli loyihalarni amalga oshirayotir. 


O‘zbekistonning barqaror rivojlanayotgan iqtisodiyoti, qulay joʻgʻrofiy joylashuvi, zamonaviy transport kommunikatsiyalari, sarmoya jalb etish boʻyicha puxta va ishonchli strategiyasi koʻplab davlatlar ishbilarmonlarining hamkorlikka qiziqishini oshirmoqda. 

   

Forum bugun oʻz ishini yakunlaydi.